Komisijos sprendimas
2004 m. kovo 18 d.
adaptuojantis Sprendimą 2001/881/EB, papildant pasienio kontrolės postų sąrašą ir išbraukiant iš jo informaciją dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo
(pranešta dokumentu Nr. C(2004) 823)
(tekstas svarbus EEE)
(2004/273/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač jos 2 straipsnio 3 dalį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą [1], ypač į jo 57 straipsnį,
kadangi:
(1) Tam tikriems Komisijos priimtiems aktams, kurie ir toliau galioja po 2004 m. gegužės 1 d. ir kuriuos dėl stojimo reikia adaptuoti, būtinos adaptacijos Stojimo akte, ypač jo II priede, nebuvo numatytos. Šias papildomas adaptacijas reikia priimti iki stojimo, kad jos būtų taikytinos nuo stojimo.
(2) Dėl plėtros proceso naujos Bendrijos teritorijos siena su kaimyninėmis trečiosiomis šalimis smarkiai pasislinks ir pasikeis, išplėtus pakrančių sieną, siekiant įtraukti daugiau Baltijos ir Viduržemio jūrų kranto, ir įtraukus keletą tarptautinių oro uostų.
(3) Tuo pat metu dėl stojimo bendra rinka išsiplės ir apims didžiąją dalį vidurio Europos, ir tam tikros valstybės narės, t. y. Austrija, Vokietija bei Italija nebebus Bendrijos rytine siena su trečiosiomis šalimis, o tam tikri veikiantys pasienio kontrolės postai minėtose valstybėse narės neteks savo funkcijos.
(4) Pasienio kontrolės postais su trečiosiomis šalimis pasiūlytas vietas naujosiose valstybėse narėse tikrino Komisija ir valstybių narių atstovai, ir laikoma, kad tam tikros iš šių vietų atitiks ES reikalavimus iki stojimo.
(5) Siekiant atsižvelgti į besikeičiančią padėtį, būtina adaptuoti paskelbtą patvirtintų pasienio kontrolės postų sąrašą, o Komisijos sprendime 2001/881/EB [2] su paskutiniais pakeitimais, padarytais Komisijos sprendimu 2003/831/EB [3], nurodyti pasienio kontrolės postai turi būti papildyti pasienio kontrolės postų naujosiose valstybėse narėse sąrašu.
(6) Būtina iš dalies pakeisti pasienio kontrolės postų Austrijoje, Vokietijoje ir Italijoje sąrašą, siekiant atspindėti tai, kad tam tikri teritoriniai postai šiose valstybėse narėse neteks savo funkcijos.
(7) Naujų pasienio kontrolės postų sąrašą vėliau galima papildyti papildomais postais naujosiose valstybėse narėse, kadangi įrengimai yra paruošti ir numatytos visos būtinos garantijos,
PRIĖMĖ ŠĮ SPRENDIMĄ:
1 straipsnis
Komisijos sprendimo 2001/881/EB priedas papildomas I priede pateiktu pasienio kontrolės postų sąrašu.
2 straipsnis
1 straipsnyje nurodytų pasienio kontrolės postų sąrašas bus peržiūrėtas iki 2004 m. gegužės 1 d., siekiant įtraukti naujus pasienio kontrolės postus, kurie bus parengti iki stojimo, arba išbraukti visus pasienio kontrolės postus, kuriuose ES acquis perkėlimo į nacionalinę teisę monitoringo rezultatas yra nepatenkinamas.
3 straipsnis
II priede pateikti pasienio kontrolės postai išbraukiami iš Komisijos sprendimo 2001/881/EB priede Austrijai, Vokietijai ir Italijai skirtų įrašų.
4 straipsnis
Jei įsigalioja 2003 m. Stojimo sutartis, šis sprendimas taikomas nuo jos įsigaliojimo datos.
5 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 18 d.